Engelsholm
Engelsholm, tidligere hovedgård og gods ved Engelsholm Sø 14 km vest for Vejle. Engelsholm overgik 1452 fra kronen til Timme Nielsen Rosenkrantz. 1590-1725 var den i Brahe-slægtens eje. En hovedbygning i to etager med fire blytækkede hjørnetårne blev opført for Tycho Brahes bror Knud Brahe 1592-93, muligvis af Hans van Steenwinckel d.æ. eller Hercules von Oberberg. Dette renæssancehus ombyggedes senere for storkøbmanden Gerhard de Lichtenberg af N.H. Riemann, og i 1740 fremstod det som et barokhus med hvide mure, tag i sortglaserede tegl og løgkupler på hjørnetårnene.
Engelsholm Gods blev udstykket i 1931, og avlsgården blev nedrevet. Den fredede hovedbygning, der er omgivet af voldgrave, blev i 1939 købt til højskole, fra 1952 den selvejende institution Engelsholm Højskole. Lærer- og elevboliger er opført ved bl.a. arkitekt Jens Malling Pedersen (1920-2008).